Mərhəmətli və Bağışlayan Allahın adı ilə.
و الحمدلله ربّ العالمين و الصّلاة و السّلام علي سيّدنا و نبيّنا ابي¬‌القاسم المصطفي محمّد
Əziz qardaşlar! İnşallah, hamınız üçün mübarək olsun;
həm məzunlar üçün, həm də bu universitetə yeni daxil olmuş, paqonlarını bu gün alan qardaşlarımız üçün. İnşallah,
bir gün onlar da təhsil və təlimlərini başa vuraraq “keşikçi” rütbəsi alacaqlar.
Şaban ayıdır, ilahi rəhmətin göydən yağış kimi yağıdığı bir aydır.
“Şəbaniyyə” minacatınln ayrı-ayrı fraqmentlərinə, şəban ayında gecə yarı oxumaq üçün olan dualara, habelə bu ayın digər dua və əməllərinə nəzər salanda
hiss edirsən ki, şəban ayı Allahın rəhmətindən faydalanamaq üçün çox dəyərli bir zaman kəsiyidir.
Əziz gənclər, qəlbi pak, ruhu hazır olan sizlər bu aydan daha çox faydalana bilərsiniz
və ümidvaram ki, bu ayın bərəkətlərindən, bu ayda yağdırılan ilahi rəhmətdən bəhrələnəcəksiniz.
Şəban ayının ən parlaq xüsusiyyətlərindən biri varlıq aləminin qibləgahı Həzrət Mehdi Sahibəzzamanın
(Ruhlarımız ona fəda olsun!) mübarək mövludunun bu aya təsadüf etməsidir.
Bu böyük mövludla həmin gün və gecə qat-qat daha uca dəyər və məqam qazanmışdır.
Əlbəttə, şəban ayının ortasına təsadüf edən gecə özü-özlüyündə mübarək bir gecədir, dua və minacat gecəsidir,
bu gecənin qədr gecələrindən sonra ən fəzilətli gecə olduğu deyilir, lakin bu mövludla bütün bunlar ikiqat artır.
Gəlin Həzrət Mehdi ilə bağlı (Ruhlarımız ona fəda!)
bir neçə məqamı qısaca qeyd edərək o böyük insanın müqəddəs varlığına bir daha diqqət yetirək. Əlbəttə ki, birinci növbədə hamınızı
bu mövlud, bu günlər,İmam Zamanın (ə.f) mübarək mövludunun bizə bəxş etdiyi bu sevinc münasibətilə təbrik etməliyəm.
Şaban ayı əvvəldən axıra qədər ilahi lütf, mənəvi zövq və sevinc ayıdır.
Əlbəttə ki, bu il mədəndə baş vermiş o kədərli hadisə
hamımızın ürəyini dağladı, ondan əvvəl də ölkənin cənubunda sərhədçilərimizin başına gəlmiş o hadisədən
hamımız pərişan olduq, qəlblərimizə böyük kədər çökdü, amma bütün bunlara baxmayaraq,
şaban ayı Əhli-Beyt (ə) aşiqləri üçün sevinc və vurğunluq ayıdır.
İmam Zamanla barədə danışarkən (ə.f) ilk olaraq onu qeyd etmək lazımdır ki, o böyük şəxsiyyət “dai-ullah” – yəni Allahın bəndələrini Ona doğru dəvət edən, çağırandır.
Bu böyük insanın varlığına nəzər salmaqla biz mənən Uca Yaradanın dərgahına yönəlir, Onun aciz bəndəsi olduğumuzu xatırlayırıq.
“Ey bəndələrini Allaha doğru dəvət edən və Allahın yer üzün nişanəsi olan şəxs, salam olsun sənə!”
Hər şey, bütün peyğəmbərlər, bütün övliyalar, bütün müqəddəslər, ömrümüzə, dünyamıza, bütün varlıq aləminə nur saçan bütün pak ruhlar
Allahın yer üzündəki nişanələri, Pərvərdigarın təcəllasıdır;
bu məqama diqqət yetirmək lazımdır. İmam Zamana diqqət ayırır, təvəssül edir,
o böyük şəxsiyyətin qarşısında, həqirliyimizi, zəlilliyimizi ifadə edirik. Bütün bunları həqirliyimizi Uca Allaha çatdırmaq,
Allah-taalanın qarşısında aciz bəndə olduğumuzu izhar etmək üçün edirik.
İkincisi, bu böyük insanın adını anmaq, onun varlığını yada salmaq
daim bu zülmət gecənin sonunda, mütləq, haqq-ədalət günəşinin doğacağını bizə xatırladır.
Bəzən insanlar sonu bilinmyən zülm və zülmət dalğaları ilə üzləşəndə məyus olurlar.
İmam Zamanı yada saldıqda isə bir gün günəşin doğacağını, gündüzün gələcəyini bilirlər.
Bəli, zülmətlər var, dünyanı qaranlıqlara qərq edən zalımlar var, əsrlər boyunca da olublar,
amma bu qaranlıq və zülmət gecənin sonunda, mütləq, günəş doğacaq.
İmam Zamana etiqad bizə bunu öyrədir. Bu, Allah-taalanın zəmanət verdiyi bir vəddir:
اَلسَّلامُ‌ عَلَيکَ‌ اَيُّهَا العَلَمُ‌ المَنصوبُ وَ العِلمُ المَصبوبُ وَ الغَوثُ وَ الرَّحمَةُ الواسِعَةُ وَعداً غَيرَ مَکذوب‌
Danılmaz bir vəd. Ziyarət duasının əvvəlində də var:
اَلسَّلامُ عَلَيکَ يا وَعدَ اللهِ الَّذي ضَمِنَه
Allah-taalanın zəmanət altına aldığı o vəd İmam Zamanın zühurudur.
Odur ki bu da ikinci məqam. İmam Mehdi Sahibəzzamanın (Ruhlarımız ona fəda olsun!) varlığına,
zühuruna inanlar heç vaxt ümidsizliyə qapılmır, ruhdan düşmür və bilirlər ki, bir gün o Günəş,
mütləq, doğub bu qaranlıqları, bu zülmətləri qovacaq.
Üçüncü məqam budur ki, zühurun intizarında olmaq bizim borcumuzdur, vəzifəmizdir. İntizar nədir?
İntizar həsrətlə, səbirsizliklə gözləmək deməkdir. Hərbi terminologiyada “Hazır ol!” əmri deyilən bir şey var.
Zühurun intizarında olmaq da elə bu “Hazır ol! əmridir. Hazır vəziyyətdə olmalıyıq. Zühurun intizarında olan mömin hər an “hazır ol” vəziyyətində olan bir insandır.
Bütün yer üzündə ədaləti bərqərar etmək üçün göndəriləcək imamımız bu gün zühur etsə,
hamımız hazır olmalıyıq. Bu hazırlıq çox önəmlidir; zühurun intizarında olmaq “hazır ol” vəziyyətində olmaq deməkdir.
İntizar səbirsizlik etmək, ayağını yerə döyüb: “Niyə gec oldu?”, “Niyə olmadı?” deyə gileylənmək deyil.
İntizar o deməkdir ki, daim “Hazır ol!” vəziyyətində olmalısınız.
Dördüncü və sonuncu məqam budur ki, zühurun intizarında olmağımız
özümüzü düzəldib iş görməyimizi tələb edir. Özümüzü islah edib o həzrəti sevindirəcək işlər görməliyik.
Əgər buna nail olub özümüzü düzəltmək, islah olunmaq isəyiriksə,
təbii ki, fərdi işlərlə kifayətlənə bilmərik. Cəmiyyət, ölkə, bütövlükdə dünya səviyyəsində də
həyata keçirməli olduğumuz işlər, vəzifələr var. Həmin vəzifələr hansıdır? Bunu bilmək üçün gözüaçıq, məlumatlı olmaq,
proseslərə ziyalı bir insan kimi qlobal mövqedən yanaşmaq lazımdır.
Əzizlərim, bu isə bu gün fəal və dinamik gənclər olaraq sizin öhdənizə düşən bir vəzifədir.
İmam Hüseyn (ə) adına Hərbi Akademiyaya gəlincə; əvvəla, hamınıza mübarək olsun;
bu akademiyada təhsil almısınız və ya bəziləriniz hələ bundan sonra təhsil alacaqsınız;
bu çox dəyərli bir fürsətdir. İkincisi, bu ali təhsil müəssisəsi münbit torpaqda əkilmiş fidanların
böyüyüb qol-budaq atdığı bir məkandır. Bu akademiya istedadlı insanları
hər bir müdrik və görkəmli insanın baxdığı zaman qibtə edəcəyi bir məqama çatdıra bilər.
Dahi liderimiz İmam Xomeyni kimi böyük, mənəvi şəxsiyyət,
görkəmli din alimi, fəqih, müdrik bir insan belə – İmam balaca bir adam deyildi –
İslam yolunda döyüşüb şəhid olanlara qibtə ilə baxır; öz çıxışlarında o,
bunu dönə-dönə təkrarlamışdır; bu akademiya insanları, gəncləri bax belə bir məqama çatdırır.
Bu akademiya Quranın aşağıdakı şərif ayəsinin bariz nümunəsidir:
کَزَرعٍ اَخرَجَ شَطئَهُ فَئازَرَهُ فَاستَغلَظَ فَاستَويٰ‌ عَليٰ سُوقِهٖ يُعجِبُ‌ الزُّرّاعَ‌ لِيَغيظَ بِهِمُ الکُفّار (“Fəth” surəsi, 29-cu ayədən)
Bu tarlanı əkib-becərənlər özləri belə bəzən onun verdiyi məhsula heyrət edərlər!
Bu akademiya bu cür barlı-bəhərli fidanlar yetişdirib cəmiyyətə təqdim etməyə qadir olan bir əkin yeridir.
لِيَغيظَ بِهِمُ الْکُفّار
Kafirlər isə burada yetişib ərsəyə gəlmiş insanları görərkən hiddətlənər.
Yaxşı baxsaq, görərik ki, bu gün imperializmin beynəlxalq təbliğatında,
üzdə olan siyasətçilərinin çıxışlarında, məkrli davranışlarında
ictimaiyyətimizin müxtəlif təbəqələri arasından məhz bir neçəsinə qarşı açıq-aşkar qəzəb və aqresiya müşahidə olunur.
Həmin təbəqələr içərisində başda Keşikçi Korpus durur. Nə üçün? Keşikçi Korpusa niyə bu qədər mənfi münasibət bəsləyirlər?
Mənəviyyat mühitində tərbiyə olunan, byüyüb boya-başa çatan bu gənclərə
niyə bu cür düşmən kəsiliblər? Çünki Keşikçi Korpus ölkəyə güc və iqtidar qazandıran amillərdən biridir. Bu çox önəmli bir məqamdır.
Düşmənçiliklərinin səbəbi odur ki, bu qurumun varlığı ölkəni qüdrətli edir.
İran İslam dövlətini qüdrətli edən hər bir şey isə onlarda sonsuz qəzəb, kin və hiddət doğurur.
Başqa iki-üç şey də var, onları da deyim. Elm də ölkəmizi qüdrətli edir;
ölkəmizin elmi inkişafını da hiddətlə qarşılayırlar. Özünüz gördünüz:
bizim nüvə alimini terror etmək üçün adam göndərdilər; yəni bircə-bircə araşdırdılar,
yolunu tapıb muzdlulara pul verdilər ki, gəlib onları terror etsinlər.
Onları hiddətləndirən şeylərdən biri də elm və alimdir.
Ölkəmizin güclü və müstəqil iqtisadiyyata malik olması da bizə iqtidar qazandırdığı üçün bunun əleyhinədirlər.
İqtisadiyyatımıza zərbə vurmaq üçün üstümüzə sanksiyalar qoyur, cürbəcür tədbirlər görürlər.
Mən çox istərdim ki, bizim mömin iqtisadçılarımız
sərhədlərimizin o tayında düşmənin ölkəmizdə güclü, müstəqil və dayanıqı iqtisadiyyatın olmaması üçün
hansı tədbirlərə əl atdığını xalqımız üçün açıqlasın, insanlarımıza izah etsin. Bütün bunları nə üçün edirlər?
Çünki iqtisadiyyat güc mənbəyidir və dayanıqlı iqtisadiyyatı olan bir ölkənin əlində yaxşı bir iqtidar vasitəsi olur.
Həmçinin hərbi güc də iqtidar mənbəyidir. Görürsünüz, raket məsələsi ilə bağlı dünyada necə hay-küy salıblar;
“İranın raketi var!”, “İranın dəqiq vuran raketləri var!” Bəli,
bizim raketimiz var, dəqiq vuran raketlərimiz də var. Bizim raketlərimiz arasında bir neçə metr məsafə olan hədəfləri
bir neçə min kilometr uzaqdan vurmağa qadirdir. Buna öz gücümüzlə nail olmuşuq, qoruyuruq və inşallah, artıracağıq da!
Bu da ölkəyə iqtidar qazandırdığı üçün əleyhinədirlər, dava döyürlər, qəzəblənirlər. Dünyada nə həngamə çıxardıqlarını özünüz görürsünüz.
Fədakar hərbçilərin varlığı da ölkəmiz üçün iqtidar mənbəyidir. Hərbi qurumlardan əlavə,
fədakar hərbçi kadrlarımız, Səyyad Şirazilər, Şəhid Şüştərilər
və canından keçməyə hazır olan istənilən sadiq və fədakar hərbçimiz
onlarda hiddət və qəzəb doğurur. Adını çəkdiyim bu insanlar döyüşdə həlak olmayıb, terrora məruz qalıb;
yəni onları axtarıb tapıblar, təqib ediblər və terrorla qətlə yetirblər. Ona görə ki bu insanlar ölkəmizə uzanan düşmən əllər qarşısında
maneə kimi çıxış edirdi və ölkəmizin iqtidar mənbəyi idi. Odur ki sadiq və fədakar hərbçilərə də düşməndirlər.
Gənclərimizin imanlı, həyalı və əxlaqlı olması da ölkəmizin güc mənbəyi olduğuna görə buna da düşməndirlər.
İran gənclərini imandan, əxlaqdan, şəriətə bağlılıqdan,
abır-həyadan məhrum etmək üçün virtual məkanda,
mediada o qədər iş görürlər, milyardlar xərcləyirlər! Nəyə görə? Çünki bunlar ölkəyə iqtidar qazandırır.
İnsanda şəhvət hislərini təhrik edən bütün bu vasitələr qarşısında
büdrəməyən, özünü saxlaya bilən mömin, həyalı, əxlaqlı, şəriətə uyğun yaşayan və ölkə üçün qüdrət mənbəyi olan gənclərə düşməndirlər.
Xalqda cihad və müqavimət ruhiyyəsinin olması da ölkəni qüdrətli edən amillərdən biri olduğuna görə buna da düşməndirlər.
Dünya müstəmləkəçiləri müqavimət ruhiyyəsinə, cihad ruhiyyəsinə aqresiya damğası vururlar.
Aqresiya, ekstremizm – təssüflər olsun ki, bəzən biz də bu ifadələri onların ağzından alıb təkrar edirik –
səbəbi isə budur ki, cihad və şəhidlik ruhiyyəsi hər bir ölkəni güclü, qüdrətli edir.
Bütün bu sadaladıqlarım iqtidar mənbəyidir və düşməndə nifrət doğurur, amma təhlükəsizliyi qoruyan amillər
təhlükəsizliyin özündən də yüksəkdə durur;
ölkənin təhlükəsizliyini qorumaq iqtidarında olan strukturlar daha böyük əhəmiyyət kəsb edir.
Məhz elə buna görə də onlar təhlükəsizliyin keşiyində duran qurumların – Silahlı Qüvvələr isə bu qurumların ən önəmliləri sırasına aiddir
– əleyhinədirlər. Çünki əgər təhlükəsizlik olmasa, elm də olmaz, iqtisadiyyat da olmaz, işgüzar mühit də olmaz.
Bir ölkədə elm adamların yetişdirilməsi,
müxtəlif sferalarda inkişaf əldə olunması üçün ən vacib olan şey təhlükəsizlikdir. Təhlükəsizlik atmosferi bir ölkə üçün hər şeydən daha vacib və daha yüksəkdə duran bir amildir.
Ölkənin təhlükəsizliyini qoruyan hər bir şey isə onları narahat edir;
buna görə də ölkədə mövcud olan bu təhlükəsizliyi yox etməyə çalışırlar. Bu olduqca mühüm məqamlardan biridir.
Mənim əziz qardaşlarım, əziz balalarım, əziz gənclər! Bu gün biz “müqavimət dövlətiyik”.
“Müqavimət dövləti” olmaq çox önəmlidir. Bu hansısa müqavimət təşkilatı,
hansısa ölkənin müqavimət hərəkatı, hansısa müqavimət lideri olmaqdan fərqlənir.
Əlbəttə, onlara da düşməndirlər; hegemon, təcavüzkar,
dünya xalqlarının bütün maddi-mənəvi sərvətlərinə əl uzadan dünya imperializmi
müqavimətin carçısı olan hər bir elementə qarşıdır, elə buna görə də müqavimət təşkilatlarının da əleyhinədir, müqavimət əqidəsində olan mübariz insanların da əleyhinədir,
amma bütün bunlar hara, müqavimət prinsipi əsasında qurulmuş bir “müqavimət dövləti” hara?! İslam Respublikası müqavimət dövlətidir.
Öz siyasəti, iqtisadiyyatı, silahlı qüvvələri, beynəlxalq arenada manevr etmək qabiliyyəti,
ölkəsində və xaricdə geniş nüfuz dairəsi olan bir müqavimət dövləti. Bu olduqca önəmlidir
və başqa heç bir müqavimət elementi ilə müqayisə oluna bilməz. Məhz elə buna görə də İslam Respublikasına doğru dünyanın hər yerindən –
istər mütləq güc və hakimiyyət iddiasında olan hegemon qüvvələr, istərsə də onların nökərləri sarıdan – düşmənçiliklər tuşlanıb.
Yaxşı, bəs “müqavimət dövləti” nə deməkdir? Yəni hegemonluğa, zorakılığa, haqsız tələblərə tabe olmamaq, iqtidar mövqeyində durmaq.
Müqavimət dövləti iqtidar mövqeyində dayanır. O nə təcavükardır,
nə başqa ölkələrin və xalqların haqlarına əl uzadaraq işğalçılıq siyasəti yürüdür,
nə də passiv müdafiə mövqeyindədir. Bunların heç biri deyil.
Bəziləri düşünür ki, əgər biz beynəlxalq və regional müstəmləkəçiliyin qınağından
yaxa qurtarmaq istəyiriksə, passiv müdafiə mövqeyi seçməliyik. Amma belə deyil,
biz passiv müdafiə mövqeyində durmayacağıq, əksinə,
“Allahın düşmənini və öz düşməninizi qorxutmaq üçün bacardığınız qədər qüvvə və döyüş atları tədarük edin”. (“Ənfal” surəsi, 60-cı ayədən) mövqeyində duracağıq.
Bu şərif ayədə – “Allahın düşmənini və öz düşmənininizi qorxutmaq üçün“
kimi ifadə olunan mövqedə duracağıq.“تُرهِبونَ بِه” nədir?
“تُرهِبونَ بِه” müasir siyasi leksikonda “çəkindirmə gücü” adlandırılan şeydir.
İslam Respublilkası elə bir mövqedədir ki, çəkindirmə gücünə malikdir;
çəkindirici bir iqtidara malikdir; bu iqtidarın olmasını istəmirlər.
İslam Respublikası bu gün malik olduqlarını,
indiyə qədər öz təşəbbüsü, öz əzmi ilə,
heç bir başqa ölkəyə və gücə minnətçi olmadan əldə etdiklərini
bu çəkindirmə gücünə, çəkindirmə qabiliyyətinə sahib olmaq üçün əldə etmişdir, bundan sonra da bu yolda irəliləyəcəkdir.
Biz bundan sonra da bütün əzmimizlə, bütün səyimizlə,
insan resurslarımızın bütün güc və istedadını ortaya qoyaraq
çəkindirmə qabiliyyətimizi artırmaq yolunda bacardığımız qədər irəli gedəcək və düşmənin bizə qarşı işğalçı niyyətlərə düşməməsi,
belə bir niyyəti olduğu təqdirdə tərəfimzdən sərt reaksiya, möhkəm zərbə alacağını bilməsi üçün bu qabiliyyətimizdən istifadə edəcəyik.
Mən bir müddət bundan əvvəl demişdim: artıq İslam Respublikasına qarşı “vur, çıx get” vaxtı bitib.
Gəlib vurub, çıxıb gedələr – artıq bu cür deyil. Vuranın yaxasından yapışacağıq.
Başlayan onlar ola bilər, amma bitirmək artıq onların ixtiyarında,
onlardan asılı olmayacaq. Düşmən bax bu gücdən qorxur,
İslam Respublikasının məhz bu iqtidara sahib olmasını istəmir.
Bəs düşmən nəyi hədəfə alır? İndi bunu sizə deyəcəyəm. Siz mənim əziz qardaşlarım, mənim gənc övladlarımsınız.
Dəyərli komandanlarımızın bayaq təqdim etdiyi hesabatdan da göründü ki, hərb elmini mənimsəməkdən əlavə,
siz həm də gözüaçıq, mənəviyyatlı, öz siyasi yanaşması olan gənclərsiniz.
Düşmən nəyin arxasıncadır, nə istəyir? Onun İslam Respublikasındakı hədəfləri hansılardır? Nəyi hədəfə alır?
Sizə deyim ki, düşmənin bir qısa müddət üçün, bir orta müddət üçün, bir də uzaq müddət üçün nəzərdə tutduğu hədəflər var.
Düşmənin qısa müddət üçün nəzərdə tutduğu hədəfi ölkədə təhlükəsizliyi pozmaq, fitnə və qarışıqlıq yaratmaq,
İslam Respublikasının, Allaha şükürlər olsun ki, böyük iftixar duyduğu bu asayiş və təhlükəsizliyi yox etməkdir.
Biz gərginliklərlə dolu, asayiş və təhlükəsizlik olmayan bir regionda
və bəlkə də, dünyada öz ölkəmizdə
asayiş və təhlükəsizlik atmosferi yarada bilmişik.
Bunu edən xalqımız olub, canıyanan dövlət adamlarımız olub,
onların gözüaçıqlığı, sayıqlığı, aktual yanaşması olub. Böyük İran xalqını bax bundan məhrum etmək istəyirlər.
Düşmənin ən önəmli hədəflərindən biri və bəlkə də, qısa müddət üçün nəzərdə tutduğu ən önəmli hədəfi
ölkədə asayiş və təhlükəsizliyi pozmağa müvəffəq olmaqdır.
Az sonra mən bu barədə bir neçə cümlə də deyəcəyəm.
Onların orta müddətli hədəfi isə ölkənin iqtisadiyyatı, xalqın məişət rifahıdır.
İqtisadiyyatımız yerindən tərpənməməli, xalqımızın məişət rifahı irəli getməməli,
ölkədə məşğullu və istehsal aşağı vəziyyətdə qalmalı, işsizlik bir bəla kimi kütləvi hal almalı,
camaat yaşadığı dolanışıq problemləri ucbatından İslam Respbublikasına və İslam dövlətinə olam ümidini itirməlidir.
Düşmənin hədəfi budur. Bunun arxasıncadırlar; ölkəmizdə buna nail olmaq üçün çalışırlar, plan cızırlar,
özləri demişkən, beyin mərkəzləri yaradırlar.
Orta müddət üçün izlədikləri hədəf budur. Biz də əgər bu hədəfi anlamışıqsa,
buna bir əlac etməliyik. Əlac edə bilərik də; əgər özümüzə gəlib özümüzü toplasaq, bir qədər diqqət yetirsək,
lazımi işləri görsək, əlac edə bilərik. İlin başlanğıcında seçdiyimiz şüarı – “Müqavimət iqtisadiyyatı; milli istehsal və məşğulluq” şüarını izləyib reallaşdırmağa səy göstərsək,
düşmənin bu hədəfi, heç şübhəsiz, puça çıxacaq. Eynilə bayaq qeyd etdiyim,
qısa, yaxın müddət üçün nəzərdə tutduqları ölkəmizdə təhlükəsizliyi pozmaq,
iğtişaş və asayiş pozuntusu yaratmaq planı ilə mübarizə üçün də diqqətimizi toplayıb hazırlaşsaq, sözsüz ki, onu da neytrallaşdıra biləcəyik.
Uzun müddət üçün nəzərdə tutduqları hədəf isə İslam dövlətinin özüdür.
Vaxt var idi, açıq-aşkar deyirdilər ki, İslam dövləti ortadan qalxmalıdır. Sonra gördülər ki, bu söz özlərinin ziyanına işləyir,
çünki əvvəla bunu bacarmayacaqlar, elə dedikləri yerdə də qalacaqlar, dünyadakı tərəfdarlarının,
özlərindən asılı, muzdur dövlətlərin yanında nüfuzlarını itirəcəklər. Ona görə də sözü dəyişib dedilər ki, “İslam Respublikası davranışını dəyişməlidir”.
O zaman mən dəyərli rəsmilərimizə söylədim ki, cənablar, fikir verin, davranış dəyişsin,
ya dövlət dəyişsin – ikisi də bir şeydir, heç bir fərqi yoxdur. Davranışımızı dəyişmək o demək deyil ki,
əvvəllər səhər saat 7-də gəlirdiksə, bundan sonra 8-in və ya 7-nin yarısında gələk. Davranışımızı dəyişməyimiz budur ki, indiyə qədər İslam dininin,
inqilabın, İmam Xomeyninin yolu ilə getmişiksə, bundan sonra həmin kursdan kənarlaşaq;
əvvəl 20 dərəcə, sonra 45 dərəcə, sonra 60 dərəcə, sonra 180 dərəcə əksinə hərəkət edək.
Davranışını dəyişmək budur; yəni elə dövlətin dəyişməsi. Onların uzun müddət üçün nəzərdə tutduğu hədəf budur.
Odur ki düşmənin hədəfləri bunlardır. Düşmən düşməndir; düşmənçiliyini həyata keçirmək üçün əli çatan hər vasitədən istifadə edəcək.
Seçkilər barədə də bir-iki kəlmə deyim. Seçkilər elə arenalardan biridir ki,
həm ölkəyə nüfuz və yüksəliş gətirə bilər, həm də zəifləməsinə, müəyyən problemlərin yaranmasına yol aça bilər; seçkilər bu cürdür.
Əgər xalq seçkidə hamılıqla, intizamlı, etik qaydalara uyğun bir şəkildə iştirak etsə,
dinin qayda-qanunlarına riayət etsə, hər kəs qanunun tələbinə uyğun davransa, bu, İslam Respublikasına üçün nüfuz və yüksəliş qazandıracaq.
Yox əgər qanunlar pozulsa, etik qaydalara əhəmiyyət verilməsə, danışanlar dedikləri sözlərlə
düşməni özlərinə ümidli etsə, seçkilər bizim ziyanımıza bitəcək.
Biz seçkidə naşı deyilik. Artıq 37-38 ildir ki, seçkilər keçiririk –
əvvəllər ildə təxminən bir seçki olurdu; indi də bir neçə ildir ki, hər iki ildən bir ölkədə
böyük bir seçki baş tutur – seçki məsələsində təcrübəmiz var, seçkilərin nə olduğunu bilirik,
bilirik ki, namizədlər, seçkiyə aidiyyəti olan insanlar
hansı ideoloji mühitlərə düşə bilər, nə kimi düşmənçiliklərə, hansı vəsvəsələrə məruz qala bilər.
Bunlar aydındır; bütün bu şeyləri biz təcrübədən keçirmişik.
Mən üzümü bütün namizədlərə tutaraq onlara bir tövsiyə etmək istəyirəm – xalqa nə demək lazımdırsa, demişik –
namizədlərə demək istəyirəm ki, xalqa verdikləri vədlərdə,
etdikləri çıxışlarda, seçicilərə təqdim etdikləri platformalarında
iki-üç məqamı, hökmən, gözləməyə diqqət yetirsinlər: birinsici, iqtisadi problemlər.
İqtisadi problemlərə, mütləq, diqqət ayırsınlar, ölkənin iqtisadiyyatı üçün çalışmaq istədilərini desinlər, özü də qətiyyətlə desinlər.
Mühüm məsələlərdən biri budur. İlk növbədə xalqın məişət rifahının onlar üçün əhəmiyyətli olduğunu desinlər.
Namizədlərin platformasında, çıxışlarında, xalqa verdiyi vədlərdə əksini tapmalı olan ikinci məqam
milli qürur, İran xalqının müstəqilliyi məsələsidir. Cənablar! İran xalqı inqilabçı bir xalqdır,
İran xalqı başıuca bir xalqdır, İran xalqı elə bir xalqdır ki, özünü zəiflik və asılılığın son həddindən çıxararaq
beynəlxalq nüfuz və iqtidarın zirvəsinə qaldıra bilmişdir. Bu xalqı əzmək, zəiflətmək,
başqa xalqların, böyük dövlətlərin qarşısında təslimçiliyə məcbur etmək lazım deyil.
Bu xalq öz qüdrəti ilə həyatdadır, vardır. Əgər onun nümayiş etdirdiyi bu qüdrət olmasaydı,
düşmən gəlib bizim hansısa prezidentimizə və ya məmurumuza hansısa göstərişi verməklə kifayətlənməyəcəkdi;
gəlib bu ölkədə ağalıq edəcəkdi. İslam Respublikasının başına dünyanın bəzi regionlarındakı və elə bizim öz regionumuzdakı heç bir nüfuzu olmayan,
muzdur, asılı dövlətlərinin başına açdıqları oyunları açacaqdılar;
elə bu gün də bunu arzulayırlar. Bizim xalqımızla da o şəkildə davranmaq istəyirdilər.
İmperializmin qarşısında xalqın qüruru, heysiyyəti, vüqarı, əzəməti qorunmalıdır.
Namizədlər də Amerikanın haqsız tələblərinə, İsrailin xəbis əməllərinə qarşı olduqlarını göstərməlidirlər.
Möhtərəm namizədlərin öz seçki platformalarında, çıxışlarında, vədlərində diqqət yetirməli olduğu üçüncü məqam isə
bayaq qeyd etdiyim həmin o milli təhlükəsizlik, milli asayiş məsələsidir.
Namizədlər çalışmalıdır ki, etnik mənsubiyyət və dil fərqi, coğrafi ərazi və ideologiya zəminində qopuqları böyütməsinlər. Bu məsələdə diqqətli olsunlar!
Uzun illərdir ki, düşmənlərimiz bu qopuqlar üzərində işləyir.
İslam Respublikasının düşmənləri Kürdüstanın üzərində çalışdılar, amma bizim mömin kürd camaatımız onların ağzından möhkəm bir yumruq vurdu.
Düşmənlər qeyrətli və təəssübkeş Azərbaycan əhalisinin üzərində işləməyə başladılar, pullar buraxdılar,
amma qeyrətli azərbaycanlılar İslam İnqilabına sahib çıxdıqlarını nümayiş etdirərək
onların üzünə durub rədd etdilər. Eynilə Xuzestanın ərəb əhalisi,
bəluclar, türkmənlər üzərində də. Bu qopuqları aktivləşdirmək üçün işləyir, maya qoyur, pul verir, muzdlular tutur,
söz quraşdırırlar. Lakin buna baxmayaraq İran ərazisində yaşayan etnoslar var
gücü, səmimiyyəti, ixlası və imanı ilə bu məkrli planların qarşısında durur.
Prezidentliyə namizədlər də ehtiyatlı davranmalıdır ki, səhvə yol verib,
düşmənin uğur əldə etmədən yarımçıq qoyduğu bir işi davam etdirərək bu çatları fəallaşdırmasınlar.
Bu ölkə üçün asayiş və təhlükəsizlik çox önəmlidir.
Seçki prosesində təhlükəsizlik orqanlarının rəsmiləri – məhkəmə hakimiyyəti, polis,
Daxili İşlər Nazirliyi və sair və sair – hamısı təhlükəsizliyin qorunmasına diqqət yetirməlidirlər.
Kimsə bu ölkənin təhlükəsizliyinə qarşı çıxış etmək fikrinə düşsə,
sözsüz ki, sərt cavab reaksiyası ilə üzləşəcək; bunu bilsinlər.
“Mən 10 milyon dollarla Gürcüstanın altını üstünə çevirə bildim” – deyən o pullu amerikan sionisti
1388-ci ildə İslam Respublikasında da bunu etmək fikrinə düşmüşdü. Görün nə qədər yanlış bir uyğunlaşdırma, səfeh bir tanımadır ki,
bu əzəmətdə İslam Respublikasını, bu böyüklükdə İran xalqını
dünyanın neçənci əl ölkələri ilə müqayisə edəsən və orada nə isə bir iş görüb öz təsirini göstərmək istəyəsən!
Xalqımız öz milli iradə və əzmi ilə möhkəm bir divar kimi bu səylərin qarşısında durdu. Bu gün də eynilə o cürdür; bunu bilsinlər ki, bu ölkə üçün təhlükəsizlik çox önəmlidir,
camaatımız təhlükəsizliyə böyük əhəmiyyət verir, mən özüm də xalqın iradəsini rəhbər tutaraq bu ölkənin təhlükəsizliyə böyük önəm verirəm.
Seçkidə təhlükəsizlik tam şəkildə qorunmalıdır və bu yoldan kənara çıxmaq istəyən hər kəs bilsin ki, mütləq, xalqın silləsini dadacaq.
Güclər Allah aiddir, qəlblər Allaha aiddir, qəlblər
بَينَ اِصبَعَيِ الرَّحمٰن -
ilahi iradənin layları arasındadır; qəlblər Allahın əlindədir.
İran xalqı Allahın lütf və mərhəmətinə arxalanaraq indiyədək bu yolu qüdrətlə qət edib, inşallah, bundan sonra da qət edəcək.
Və İran xalqı arasında gənclərin rolu daha qabarıqdır,
gənclərin arasında isə, əzizlərim, sizlər başqa bir özəlliyə maliksiniz. Bunun qədrini bilin və bunun üçün uca Yaradana şükür edin.
Pərvərdigara! Səni and veririk zühuru vəd olunmuş Mehdiyə, Səni and veririk o şəxsə ki,
ruzisi – göy və yerin – onun varlığı sayəsindədir,
bu gəncləri və ölkəmizin bütün gənclərini, bütün İran xalqını
Öz lütf və inayətinin kölgəsində saxla.
İran xalqını düşmənləri üzərində qalib et.
Pərvərdigara! Səni and veririk Məhəmməd və Ali - Məhəmmədə, şəhidlərimizin və onların rəhbəri İmam Xomeyninin pak ruhlarını Məhşərə Məhəmməd və Ali - Məhəmmədin pak ruhları ilə birgə gətir.
Allahın salamı, rəhməti və bərəkəti nəsibiniz olsun.